เอกสารแนบ 3

รายงานของคณะกรรมการตรวจสอบ

คณะกรรมการตรวจสอบของบริษัท การบินไทย จำกัด (มหาชน) ประกอบด้วยกรรมการอิสระ 3
ท่าน ซึ่งเป็นผู้ทรงคุณวุฒิและมีประสบการณ์ด้านการเงิน กฎหมาย และการบริหารองค์กร
มีนายจุลสิงห์ วสันตสิงห์ เป็นประธานกรรมการ นายบรรยง พงษ์พานิช และนายวีระวงค์
จิตต์มิตรภาพ เป็นกรรมการ โดยมี ศาสตราจารย์เกียรติคุณ เกษรี ณรงค์เดช และนางรวีพร คูหิรัญ
เป็นที่ปรึกษาคณะกรรมการตรวจสอบ
ซึ่งทั้งสองท่านเป็นผู้ทรงคุณวุฒิด้านการบัญชีและการควบคุมภายใน

คณะกรรมการตรวจสอบ
ได้ปฏิบัติหน้าที่และความรับผิดชอบตามที่ได้รับมอบหมายจากคณะกรรมการบริษัทฯ
และตามที่ได้กำหนดไว้ในกฎบัตรของคณะกรรมการตรวจสอบ
ซึ่งสอดคล้องกับแนวปฏิบัติที่ดีสำหรับคณะกรรมการตรวจสอบของตลาดหลักทรัพย์แห่งประเทศไทย

ในปี 2553 คณะกรรมการตรวจสอบได้มีการประชุมร่วมกับ ผู้สอบบัญชี ผู้ตรวจสอบภายใน
และผู้บริหารระดับสูงที่เกี่ยวข้อง รวม 12 ครั้ง
โดยได้รายงานสรุปประเด็นที่สำคัญและความเห็นของคณะกรรมการตรวจสอบต่อคณะกรรมการบริษัทฯ
เพื่อรับทราบหรือพิจารณาให้มีการดำเนินการตามที่เห็นสมควร การเข้าร่วมประชุมของกรรมการ
แต่ละท่านได้รายงานไว้ในหัวข้อการกำกับดูแลกิจการ โดยสรุปผลการปฏิบัติงานในสาระสำคัญได้ดังนี้

1. คณะกรรมการตรวจสอบได้สอบทานงบการเงินรายไตรมาส และงบการเงินประจำปี 2553
ร่วมกับผู้บริหารสายการเงินและการบัญชี และผู้สอบบัญชี
รวมทั้งได้พิจารณาคำอธิบายและการวิเคราะห์ฐานะทางการเงินและผลการดำเนินงานของบริษัทฯ
คณะกรรมการตรวจสอบได้สอบถามผู้สอบบัญชีเกี่ยวกับความถูกต้องครบถ้วนของงบการเงิน
ความเพียงพอในการเปิดเผยข้อมูล
และรายการปรับปรุงบัญชีที่มีผลกระทบต่องบการเงินที่มีสาระสำคัญ รวมทั้งพิจารณาข้อสังเกต
และคำชี้แจงจากผู้สอบบัญชีและฝ่ายบริหาร
เพื่อให้มั่นใจว่าการจัดทำงบการเงินเป็นไปตามมาตรฐานบัญชีตามหลักการบัญชีที่รับรองโดยทั่วไป
รวมทั้งมีการเปิดเผยข้อมูลในงบการเงินอย่างเพียงพอ

นอกจากนี้
คณะกรรมการตรวจสอบได้ประชุมร่วมกับผู้สอบบัญชีเป็นการเฉพาะโดยไม่มีฝ่ายบริหารของบริษัทฯ 1
ครั้ง

2. คณะกรรมการตรวจสอบได้ประเมินความเพียงพอและประสิทธิผลของระบบการควบคุมภายใน
โดยได้พิจารณาข้อสังเกตจากการสอบทานหรือตรวจสอบของผู้สอบบัญชี
และรายงานผลการตรวจสอบจากสำนักงานการตรวจสอบภายใน
ซึ่งคณะกรรมการตรวจสอบได้รายงานประเด็นที่เห็นว่ามีความสำคัญ แก่คณะกรรมการบริษัทฯ
เพื่อพิจารณาสั่งการตามความเหมาะสม เพื่อให้เกิดการกำกับดูแลที่ดี
และมีการควบคุมภายในที่เพียงพอ นอกจากนี้
คณะกรรมการตรวจสอบได้พิจารณาผลการจัดทำแบบประเมินการควบคุมภายในด้วยตนเอง
ตามระเบียบคณะกรรมการตรวจเงินแผ่นดิน ว่าด้วยการกำหนดมาตรฐานการควบคุมภายใน พ.ศ.
2544 และรายงานจากฝ่ายบริหารเกี่ยวกับ
ความเสี่ยงที่สำคัญของบริษัทฯ และแนวทางในการดำเนินการบริหารจัดการความเสี่ยงดังกล่าว

3. คณะกรรมการตรวจสอบได้กำกับดูแลงานตรวจสอบภายใน
โดยได้พิจารณาอนุมัติแผนการตรวจสอบระยะยาวสำหรับปี 2554 - 2556
แผนการตรวจสอบประจำปี
และได้อนุมัติการปรับแผนการตรวจสอบให้สอดคล้องกับสภาพความเสี่ยงที่เปลี่ยนแปลงไป
และเหมาะสมกับทรัพยากรของสำนักงานการตรวจสอบภายใน
คณะกรรมการตรวจสอบได้ให้ข้อแนะนำ
และกำกับติดตามผลการดำเนินงานของสำนักงานการตรวจสอบภายในทุกไตรมาส
รวมทั้งได้พิจารณาอนุมัติปรับปรุงกฎบัตร คู่มือปฏิบัติงาน
และแผนการฝึกอบรมประจำปีของสำนักงานการตรวจสอบภายใน นอกจากนี้
คณะกรรมการตรวจสอบได้ประเมินผลการปฏิบัติงานของหัวหน้าสำนักงานการตรวจสอบภายใน
และให้ความเห็นชอบการแต่งตั้งผู้บริหารตั้งแต่ระดับผู้อำนวยการขึ้นไปของสำนักงานการตรวจสอบภายใน

4. คณะกรรมการตรวจสอบได้สอบทานการปฏิบัติตามกฎหมาย ว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์หรือกฎหมายที่เกี่ยวข้องกับธุรกิจของบริษัทฯ
โดยมีการประชุมร่วมกับผู้บริหารที่เกี่ยวข้อง และรับทราบรายงานจากเลขานุการบริษัทฯ ซึ่งทำหน้าที่
กำกับ ติดตามการปฏิบัติงานของหน่วยงานต่างๆ เพื่อให้เป็นไปตามกฎหมาย ระเบียบ
และข้อกำหนดที่เกี่ยวข้อง

5. คณะกรรมการตรวจสอบได้สอบทานและให้ความเห็นต่อการทำรายการระหว่างกัน
เพื่อให้มั่นใจว่า เป็นรายการที่ผ่านกระบวนการอนุมัติที่โปร่งใส
โดยผู้มีส่วนได้เสียไม่ได้มีส่วนร่วมในการตัดสินใจ
และเป็นรายการที่กระทำโดยคำนึงถึงผลประโยชน์ของบริษัทฯ
เสมือนการทำรายการกับบุคคลภายนอก รวมทั้งการเปิดเผยข้อมูลดังกล่าวถูกต้อง ครบถ้วน
ตามประกาศ ข้อกำหนด และแนวทางปฏิบัติของตลาดหลักทรัพย์แห่งประเทศไทย

6. คณะกรรมการตรวจสอบได้สอบทานและประเมินผลการปฏิบัติงานด้วยตนเอง
ตามที่กำหนดไว้ในกฎบัตรของคณะกรรมการตรวจสอบ
ตามแนวทางปฏิบัติที่ดีของตลาดหลักทรัพย์แห่งประเทศไทย
และแนวทางปฏิบัติสำหรับคณะกรรมการตรวจสอบในรัฐวิสาหกิจ ที่กำหนดโดยกระทรวงการคลัง
โดยคณะกรรมการตรวจสอบได้ประเมินผลการปฏิบัติงานของตนเองทั้งคณะ และเป็นรายบุคคล
ซึ่งผลการประเมินสรุปได้ว่า คณะกรรมการตรวจสอบ
ได้ปฏิบัติงานตามหน้าที่ความรับผิดชอบอย่างรอบคอบและเป็นอิสระ สอดคล้องตามแนวทางปฏิบัติที่ดี
และกฎบัตรของคณะกรรมการตรวจสอบ

7. การเสนอแต่งตั้งผู้สอบบัญชี คณะกรรมการตรวจสอบได้นำเสนอคณะกรรมการบริษัทฯ
เพื่อพิจารณาและขออนุมัติจากที่ประชุมผู้ถือหุ้นแต่งตั้ง สำนักงานการตรวจเงินแผ่นดิน (สตง.)
เป็นผู้สอบบัญชีของบริษัทฯ ประจำปี 2554

จากการดำเนินการของคณะกรรมการตรวจสอบ ในการพิจารณารายงานต่างๆ
ที่เกี่ยวข้องกับการดำเนินงานของบริษัทฯ และการประชุมร่วมกับผู้บริหารระดับสูง ผู้สอบบัญชี
และผู้ตรวจสอบภายใน คณะกรรมการตรวจสอบ มีความเห็นสรุปว่า งบการเงินของบริษัทฯ
มีความถูกต้องตามควรในสาระสำคัญตามหลักการบัญชีที่รับรองทั่วไป
มีการเปิดเผยข้อมูลอย่างเพียงพอ ครบถ้วนและเชื่อถือได้ บริษัทฯ มีระบบการควบคุมภายใน
และระบบการตรวจสอบภายใน ที่เพียงพอและเหมาะสม มีการปฏิบัติตามกฎหมาย
และข้อกำหนดที่เกี่ยวข้องโดยไม่พบข้อบกพร่องที่เป็นสาระสำคัญ
และธุรกรรมรายการระหว่างกันเป็นไปอย่างสมเหตุผลและมีการเปิดเผยข้อมูลอย่างครบถ้วน

( นายจุลสิงห์ วสันตสิงห์ )

ประธานกรรมการตรวจสอบ

 วันที่ 23 กุมภาพันธ์ 2554 

รายงานของคณะกรรมการธรรมาภิบาล

บริษัท การบินไทย จำกัด (มหาชน) ในฐานะสายการบินแห่งชาติ
ได้ดำเนินธุรกิจโดยคำนึงถึงการเป็นองค์กร
ที่มีประสิทธิภาพ มีความโปร่งใส สามารถตรวจสอบได้
โดยยึดหลักความปลอดภัยเป็นหัวใจสำคัญในการดำเนินงาน
เน้นคุณภาพในด้านผลิตภัณฑ์และบริการ เพื่อสร้างความพึงพอใจและความประทับใจให้กับลูกค้า
มุ่งเน้นการสร้างประโยชน์ให้กับผู้ถือหุ้น และเป็นไปตามมาตรฐานสากลของธุรกิจการบิน
เพื่อเป็นสายการบินที่ลูกค้าเลือกเป็นอันดับแรก และให้บริการดีเลิศด้วยเสน่ห์ไทย

ตลอดระยะเวลาที่ผ่านมา คณะกรรมการธรรมาภิบาล
ให้ความสำคัญในการส่งเสริมให้ทั่วทั้งองค์กรยึดมั่นและ
ให้คุณค่าอย่างสูงสุดต่อหลักบรรษัทภิบาลและจริยธรรม โดยกำหนดเป็นนโยบายและแนวทาง
เพื่อให้ผู้ปฏิบัติงานยึดถือปฏิบัติ
ด้วยองค์ประกอบในเรื่องของการสร้างมูลค่าเพิ่มให้กับองค์กรในระยะยาว ความโปร่งใส
ความรับผิดชอบในหน้าที่ ความรับผิดชอบต่อผลการปฏิบัติหน้าที่ ความเป็นธรรม
ยึดมั่นในความซื่อสัตย์สุจริต ความถูกต้อง และประโยชน์ขององค์กร

คณะกรรมการธรรมาภิบาล ได้จัดทำประมวลบรรษัทภิบาลและจริยธรรมเป็นลายลักษณ์อักษณ์
รวมทั้งได้ส่งเสริม ปลูกฝัง และติดตามให้มีการปฏิบัติตามอย่างมีจิตสำนึก เหนือสิ่งอื่นใดคือ
การปฏิบัติตนเป็นแบบอย่างที่ดี ส่งผลให้ปี 2553 บริษัทฯ
ได้รับการจัดอันดับด้านการกำกับดูแลกิจการที่ดี จากสมาคมส่งเสริมสถาบันกรรมการบริษัทไทย
(Thai Institute of Directors : IOD) ในภาพรวมระดับ “ดีมาก” ติดต่อกันเป็นปีที่ 5
และได้ระดับ “ดีเลิศ” ในหมวดสิทธิของผู้ถือหุ้น หมวดการปฏิบัติต่อผู้ถือหุ้นอย่างเท่าเทียมกัน
และหมวดการเปิดเผยข้อมูลและความโปร่งใส ด้วยความมุ่งมั่นในการส่งเสริมธรรมา
ภิบาลอย่างต่อเนื่องและสม่ำเสมอ ส่งผลให้บริษัทฯ
ได้คะแนนเฉลี่ยในภาพรวมและรายหมวดสูงขึ้นกว่าปี 2552

นอกจากนี้ บริษัทฯ ยังสำนึกในความรับผิดชอบที่มีต่อสังคม (Corporate Social
Responsibility) ตลอดจนการ
มีส่วนร่วมในการพัฒนาและเสริมสร้างความแข็งแกร่งของชุมชน
โดยให้ความสำคัญกับการบริหารจัดการเชื้อเพลิงอากาศยานให้เกิดประสิทธิภาพสูงสุด
ปรับเปลี่ยนแนวทางการดำเนินธุรกิจให้เป็นสายการบินสีเขียว
โดยให้บริการเที่ยวบินที่เป็นมิตรกับสิ่งแวดล้อมมากยิ่งขึ้น
เพื่อช่วยให้อุตสาหกรรมการบินลดการปลดปล่อยก๊าซคาร์บอนไดออกไซด์
รวมทั้งการบริหารจัดการน้ำมันอย่างมีประสิทธิภาพ
เพิ่มทางเลือกให้ลูกค้ามีส่วนร่วมในการช่วยลดภาวะโลกร้อน
ทำให้สามารถลดการปล่อยก๊าซเรือนกระจกลงได้จำนวนมาก

บริษัทฯ จะยึดมั่นในหลักบรรษัทภิบาลและความสำนึกในความรับผิดชอบที่มีต่อสังคม
โดยถือเป็นส่วนหนึ่งของนโยบายบริษัทฯ ที่คณะกรรมการ ผู้บริหาร
และพนักงานจะปฏิบัติหน้าที่ด้วยคุณธรรม ความโปร่งใส และสามารถตรวจสอบได้
เพื่อเป็นที่เชื่อถือแก่ผู้มีส่วนได้เสียทุกภาคส่วน และเพื่อให้บริษัทฯ เจริญเติบโตอย่างยั่งยืน
อยู่เคียงคู่กับสังคมและประเทศชาติตลอดไป

(นายสถิตย์ ลิ่มพงศ์พันธุ์)

ประธานคณะกรรมการธรรมาภิบาล